Մանրէների Ավանդադրման Կենտրոնը (ՄԱԿ) ներկայացնում է գիտաարտադրական նշանակության ոչ հիվանդածին մանրէների կուլտուրաների Ազգային Հավաքածուն տվյալների բազայով: ՄԱԿ-ում կենտրոնացված է Հայաստանի հիմնական կադրային ներուժը ընդհանուր և կիրառական մանրէաբանության բնագավառում։ Կենտրոնում պահպանվում են շուրջ 15000 բակտերիաների, սնկերի, շաքարասնկերի և ճառագայթասնկերի շտամներ: Կուլտուրաների մեծամասնությունը ներկայացված է յուրօրինակ շտամներով՝ մեկուսացված, դասակարգված և ուսումնասիրված Հայաստանում, որոնք արտացոլում են կովկասյան տարածաշրջանի կենսաբանական և բնակլիմայական բազմազանությունը: Շտամները պահպանվում են կենսունակ վիճակում, ցանքսերով, հանքային յուղի տակ, լիոֆիլիզացված վիճակում և հեղուկ ազոտում: Կենտրոնում ստեղծված է մանրամասն ուսումնասիրված էնտոմոպաթոգեն բացիլների խոշոր Հավաքածու (շուրջ 5000 շտամներ), մեկուսացված տարբեր էկոլոգիական գոտիներից, որոնք զգալի նշանակություն ունեն վնասատու միջատների դեմ պայքարի արդյունավետ պատրաստուկների արտադրության, տրանսգենային բույսերի ստացման և այլ գենետիկական աշխատանքների համար։ Կերային, սննդային և այլ մթերքների արտադրության համար առկա է խմորող մանրէների ընդարձակ Հավաքածու, որը ներառում է տարբեր շաքարասնկերի, կաթնաթթվային բակտերիաների և այլ մանրէների շտամներ։ Հատուկ ուշադրություն է դարձվում բացիլների էքստրեմոֆիլ ձևերի ուսումնասիրմանը, որոնք ունեն կարևոր կենսատեխնոլոգիական ներուժ և գործնական նշանակություն մանրէաբանական տրանսֆորմացիայի և կենսաբանական ակտիվ նյութերի արտադրության համար: Մանրամասն բնութագրվում են շտամների ֆերմենտային հատկությունները՝ կենսակատալիտիկ ռեակցիաների նպատակային օգտագործման և տվյալների բազայի ստեղծման համար։ Կենտրոնը հանդիսանում է սինթետիկ պոլիմերների միկրոբային քայքայման ինտեգրացված գնահատականի մշակման և նրանց կենսակայունության կանխագուշակման բազմամյա գիտահետազոտական աշխատանքների ժառանգորդը։Տիեզերական տեխնիկայից, քայքայված լիգնոցելյուլոզայից և այլ բնական սուբստրատներից մեկուսացված սնկերի հավաքածուն ընդգրկում է ավելի քան 1000 շտամ, ներառյալ էքստրեմոֆիլ ձևերը։ Կենտրոնի գիտահետազոտական գործունեությունն ընդգրկում է նոր մանրէների կուլտուրաների մեկուսացման, ուսումնասիրման և դասակարգման համալիր աշխատանքներ, նրանց կենսունակության և արտադրական կարևոր հատկանիշների երկարաժամկետ պահպանման մեթոդների մշակում, ինչպես նաև գործնական կիրառման նպատակով նոր ոլորտների ներդրում: Կենտրոնը ունի փորձաարդյունաբերական տեղակայանք և անհրաժեշտ սարքավորումներ տեխնոլոգիական մշակումների կատարման, ինչպես նաև միկրոբային պատրաստուկների ստացման համար: